ජනවර්ග අතර සාමය, සංහිදියාව හා සදාකාලික සහජීවනයෙන් යුතු ආධ්‍යාත්මික සංවර්ධනයක් උදා කරන මාවත වෙත ගමන් කිරීමට දීපවාලි උත්සවයේ දී අදිටන් කරගන්නැයි හින්දු බැතිමතුන්ගෙන් ඉල්ලා සිටින බව අගමැති ආචාර්ය දි.මු ජයරත්න මහතා පැවැසීය.අධර්මය පරදවා ධර්මය ජය ගැනීම සංකේතවත් කරමින් ලෝ පුරා හින්දු ජනයා බැති සිතින් සමරන දීපාවලී උත්සවය නිමිත්තෙන් සුබපැතුම් පණිවිඩයක් නිකුත් කරමින් අගමැතිවරයා එසේ සඳහන් කළේය.එම නිවේදනයේ මෙසේද සඳහන් වේ.සමස්ත සත්ව වර්ගයාට පමණක් නොව, දෙවියන්ට, මහාමුණිවරයන්ට පවා විපත් පමුණුවන ලද අසුරයා පරාජය කර, විෂ්ණු දෙවියන්ගේ එම අභීත අභිප්‍රාය හින්දු ජනයාට පමණක් නොව, සමස්ත ජීවයා වෙත කරන ලද ආලෝකයේ පහන් දැල්වීමක් බඳුය.දීපාවලී මහා මංගල්‍යය සමරන ඔබ අධර්මය පරදවා ධර්මයෙහි පිහිටන්න; මෝහාන්ධකාරය දුරලා ප්‍රඥා‍ ලෝකය උදා කරන්න, සාමය සහ සශ්‍රීකත්වය උදා කිරීමට ඔබගේ දායකත්වය ලබා දෙන්න, යහපත සහ යුක්තිය වෙනුවෙන් ඉදිරිපත් වන විට, ඔබ විෂ්ණු දෙවියන්ගේ සැබෑ අනුගාමිකයකු බවට පත් වේ.ජනාධිපතිතුමාගේ නායකත්වයෙන් යුත් අප රජය, තිස් වසරක් තිස්සේ අඩාල වූ ජන ජීවිතය යළි පණගැන්වීමට සුවිශාල වැඩසටහන් රැසක් දියත් කරමින් සිටී.